小石調・歸來樂
罷罷耍耍，茫茫世界盡寬大。五斗米折不得彭澤腰，一碗飯受不得淮陰跨。種幾畝邵平瓜，卜幾文君平卦。哈哈，快活煞！心窩裡無牽掛，耳跟廂沒嘈雜。哈哈，世上人勞勞堪訝！你看那秦代長城替別人打，漢朝陵寢被偷兒挖。魏時銅雀臺，到如今無片瓦。哈哈，名利場最兜搭！班定遠玉門關，枉白了青絲髮。馬新息銅柱標，抵不得明珠價。哈哈，卻更有幾般堪訝！動不動說甚麼玉堂金馬，虛費了文園筆札。只恐怕渴死了漢相如，空落下文君再寡。哈哈，到頭來都是假！總饒你事業伊周，文章董賈，少不得北邙山下。哈哈，俺歸去也呀！身不關陶唐禹夏，夢不想謀王定霸。容膝的是竹椽茅簷，點景的是琴棋書畫，忘機的是鷗魚鳧鴨。更有那橘柚園遮周匝，蘭地平坡凸凹。俺可也不痴又不呆，不聾又不啞。誰肯把韶光來虛那？哈哈，俺歸去也呀！從負郭問桑麻，遇鄰翁數花甲。鐵笛兒在牛角上掛，酒瓢兒在漁竿上插，詩囊兒在驢背上跨。眼底事拋卻了萬萬千千，杯中物直飲到七七八八。歡百歲誰似咱？哈哈，要罷便罷！分付與風月煙霞，準備著歸家來耍耍。